בעונה שעברה מנצ'סטר יונייטד הובילה כבר בפער של 8 נקודות על פני מנצ'סטר סיטי לקראת סיום הליגה, אבל לבסוף נאלצה לראות את היריבה השנואה חוגגת אליפות דרמטית. השנה, לעומת זאת, כבר שום כוח שבעולם לא ייקח את האליפות מספר 20 של השדים האדומים.
יונייטד, שהודחה בשמינית גמר ליגת האלופות על ידי ריאל מדריד, ניצחה 0:1 את רדינג הקטנה באולד טראפורד ובכך פתחה פער של 15 נקודות מהתכולים כשבקופה נותרו עוד 27 בלבד. המנג'ר אלכס פרגוסון כבר ראה דבר או שניים בכדורגל ולכן סירב לחגוג יתר על המידה בסיום, אבל ברור לכל כי פתיחת השמפניות היא רק עניין של זמן.
"זה פער גדול שאמור להספיק לנו, אבל אנחנו לא נקבל נקודות או מדליות אם נהיה שאננים עכשיו. שום דבר עוד לא הוכרע סופית", הזהיר הסקוטי הוותיק. "ברור שהתואר נמצא בידיים שלנו, אבל מצפים לנו עוד כמה משחקי חוץ קשים עד סיום העונה, משחקים שבאופן מסורתי בעיתיים עבורנו".
"יש תחושה לפעמים שהאוהדים לא רגועים בגלל מה שקרה לנו בעונה שעברה, אבל אני לא מאמין שזה יקרה לנו שוב. אנחנו במצב טוב יותר עכשיו. אנחנו צריכים להירגע וליהנות מלשחק כדורגל טוב. זו תקופה יפה עבורנו", סיכם המנג'ר האגדי של השדים האדומים.
וויין רוני, שכבש את השער היחידי בהתמודדות, הוסיף: "אנחנו במצב נפלא, אבל אנחנו גם כדורגלנים מקצוענים ואנחנו צריכים לבוא שבוע אחרי שבוע ולעשות את העבודה. אחרי שסיטי הפסידה לאברטון ידענו שחשוב מאוד להשיג את הניצחון. זה לא היה קל, אבל החזקנו מעמד".